Kúpna zmluva

uzatvorená v súlade s § 409 a nasl. zákona č. 513/1991 Zb. Obchodný zákonník v znení neskorších predpisov

(ďalej len „zmluva“)

**Čl. I**

**Zmluvné strany**

**Kupujúci: Všeobecná zdravotná poisťovňa, a.s.**

Sídlo: Panónska cesta 2, 851 04 Bratislava – mestská časť Petržalka Zapísaný v Obchodnom registri Okresného súdu Bratislava I, oddiel: Sa, vložka č. 3602/B

Zastúpený: Ing. Richard Strapko, predseda predstavenstva

MUDr. Beata Havelková, MPH, MBA, podpredsedníčka predstavenstva

Osoba oprávnená rokovať

vo veciach technických: Ing. Zuzana Kiššová, email: [zuzana.kissova8@vszp.sk](mailto:zuzana.kissova8@vszp.sk), tel. 0914 338 502

IČO: 35 937 874

DIČ: 2022027040

IČ DPH: SK2022027040

Bankové spojenie: Štátna pokladnica

IBAN: SK47 8180 0000 0070 0018 2424

(ďalej len „kupujúci“)

a

**Predávajúci:**

Sídlo:

Zapísaný v Obchodnom registri Okresného súdu ..............., oddiel: ........., vložka č............

*(resp. Zapísaný v Živnostenskom registri Okresného úradu .................. pod č................*

Zastúpený:

Osoba oprávnená rokovať

vo veciach technických: *(meno, priezvisko, e-mail, telefón)*

IČO:

DIČ:

IČ DPH:

Bankové spojenie:

IBAN:

(ďalej len “predávajúci”)

(kupujúci a predávajúci spolu ďalej aj ako „zmluvné strany“)

uzatvárajú túto zmluvu ako výsledok verejného obstarávania v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

**Čl. II**

**Predmet zmluvy**

Predávajúci sa zaväzuje dodať kupujúcemu na vlastnú zodpovednosť a za podmienok dohodnutých v tejto zmluve tovar – analyzátor ľudského tela, typ .................................... **(doplní uchádzač)** v súlade s technickou špecifikáciou uvedenou v prílohe č. 1 tejto zmluvy av množstve, jednotkových cenách a v špecifikácii uvedenou v prílohe č. 2 tejto zmluvy a vykonať zaškolenie zamestnancov kupujúceho zamerané na obsluhu tovaru (ďalej len „predmet zmluvy“).

Kupujúci sa zaväzuje predmet zmluvy prevziať a zaplatiť dohodnutú kúpnu cenu vo výške a spôsobom tak, ako je to špecifikované v čl. IV tejto zmluvy.

**Čl. III**

**Lehota, miesto plnenia a dodacie podmienky**

1. Predávajúci sa zaväzuje dodať celý predmet zmluvy do 30 dní odo dňa nadobudnutia účinnosti tejto zmluvy.
2. Miesto prevzatia plnenia predmetu zmluvy je sídlo kupujúceho na adrese Panónska cesta 2, 851 04 Bratislava.
3. Predávajúci zabezpečí dodanie predmetu zmluvy vo svojom mene a na svoje náklady, zodpovedá za to, že dodaný predmet zmluvy bude v súlade s technickými normami a všeobecne záväznými právnymi predpismi platnými v Slovenskej republike a touto zmluvou, že ho dodá v bezchybnom stave, v sortimente, množstve a lehote podľa tejto zmluvy, vrátane prípadných dokladov pre jeho riadne používanie.
4. Predávajúci dodá predmet zmluvy v  obale spĺňajúcom všetky znaky originálneho balenia daného výrobcu, na ktorom bude vyznačený druh a typ tovaru, jeho názov a štandardné údaje, zabezpečí jeho naloženie, prepravu, dodanie do miesta plnenia a zloženie v mieste plnenia. O konkrétnom čase dodania tovaru je predávajúci povinný kupujúceho informovať minimálne 2 pracovné dni vopred.
5. Prevzatie predmetu zmluvy vykoná osobne zodpovedný zamestnanec kupujúceho oprávnený rokovať vo veciach technických uvedený v Čl. I tejto zmluvy, ktorý skontroluje úplnosť predmetu zmluvy a potvrdí jeho prevzatie na dodacom liste predloženom predávajúcim po jeho kompletnej dodávke. Dodací list musí obsahovať okrem povinných náležitostí aj jednotkové ceny a celkové ceny bez DPH, s DPH, sadzbu DPH. Zodpovedný zamestnanec oprávnený rokovať vo veciach technických uvedený v Čl. I tejto zmluvy predmet zmluvy neprevezme, ak predmet zmluvy nezodpovedá požiadavkám kupujúceho (predmet zmluvy nie je v požadovanom sortimente alebo množstve) alebo je predmet zmluvy viditeľne poškodený. Predávajúci sa zaväzuje predložiť pri dodaní tovaru dodací list vo dvoch vyhotoveniach.
6. Povinnosť riadne a včas dodať predmet zmluvy splní predávajúci dodaním celého predmetu zmluvy v lehote plnenia, dohodnutej v bode 1. tohto článku zmluvy do miesta plnenia podľa bodu 2. tohto článku.
7. Predávajúci je povinný dodať predmet zmluvy (analyzátory ľudského tela) spolu s nasledovnou licenciou - programové vybavenie k pristrojuiu IN Body looking body 120
8. Predávajúci je povinný predložil doklad o oprávnení vykonávať servisnú činnosť dodávaného predmetu zmluvy alebo potvrdenie autorizovaného servisu o vykonavaní takejto činnosti, a to nadobudnutím platnosti tejto zmluvy.

**Čl. IV**

**Kúpna cena a platobné podmienky**

Zmluvné strany sa dohodli na celkovej kúpnej cene za predmet zmluvy v súlade so zákonom č. 18/1996 Z. z. o cenách v znení neskorších predpisov nasledovne:

Cena celkom za predmet zmluvy bez DPH: .....................eur

Sadzba DPH: .....................%

Výška DPH za predmet zmluvy: .....................eur

Cena celkom za predmet zmluvy vrátane .......... % DPH: .....................eur (slovom:..........................eur..............................centov)

V prípade, že predávajúci nie je platiteľom DPH, uvedie len cenu celkom, t. j. cenu vrátane DPH a informáciu, že nie je platiteľom DPH.

Jednotkové ceny jednotlivých častí predmetu zmluvy sú uvedené v prílohe č. 2 zmluvy – Cenová špecifikácia ***(ocenenie doplní zhotoviteľ)***.

Ak predávajúci nie je v momente uzavretia tejto zmluvy platiteľom DPH, cena celkom, uvedená v tomto bode je cena konečná, a to aj pre prípad, že sa po uzavretí tejto zmluvy predávajúci stane platiteľom DPH.

Ak sa predávajúci, ktorý v momente uzavretia tejto zmluvy nie je platiteľom DPH, stane po uzavretí tejto zmluvy platiteľom DPH, finančný limit plnenia uvedený ako cena celkom v bode 1. tohto článku, ako aj ceny jednotlivých položiek uvedené v prílohe č. 2 tejto zmluvy sa budú považovať za ceny s DPH odo dňa vzniku povinnosti predávajúceho odvádzať DPH.

DPH bude predávajúci fakturovať vo výške podľa všeobecne záväzných právnych predpisov platných v čase poskytnutia zdaniteľného plnenia. V prípade zmeny výšky sadzby DPH sa nevyžaduje úprava formou dodatku k tejto zmluve, ale predávajúci bude automaticky fakturovať DPH platnú v čase poskytnutia zdaniteľného plnenia.

Dohodnutá kúpna cena podľa tohto článku zmluvy je konečná a je zhodná s cenou z ponuky úspešného uchádzača, ktorého ponuku prijal kupujúci ako verejný obstarávateľ v zmysle zákona o verejnom obstarávaní, a zahrňuje všetky náklady predávajúceho, spojené s plnením predmetu zmluvy, vrátane nákladov na zabalenie predmetu zmluvy, dopravných nákladov a nákladov na naloženie a vyloženie, náklady na prípadnú likvidáciu a odvoz všetkého odpadu vzniknutého pri realizácii predmetu zmluvy, náklady na zaškolenie obsluhy a pod.

Kupujúci sa zaväzuje uhradiť predávajúcemu kúpnu cenu na základe faktúry, ktorú je predávajúci oprávnený vystaviť až po riadnom dodaní celého predmetu zmluvy, najneskôr však do 5. pracovného dňa mesiaca nasledujúceho po mesiaci dodania predmetu zmluvy, pričom neoddeliteľnou prílohou faktúry bude dodací list, potvrdený zamestnancom kupujúceho oprávneným rokovať vo veciach technických uvedeným v Čl. I tejto zmluvy.

Lehota splatnosti faktúry je 30 kalendárnych dní odo dňa jej preukázateľného doručenia kupujúcemu.

Faktúra, vystavená predávajúcim, musí byť vyhotovená v súlade s ustanoveniami príslušných všeobecne záväzných právnych predpisov a touto zmluvou. V opačnom prípade je kupujúci oprávnený vrátiť faktúru predávajúcemu na opravu, pričom prestane plynúť lehota splatnosti faktúry podľa bodu 5. tohto článku zmluvy a nová lehota začne plynúť dňom preukázateľného doručenia opravenej faktúry kupujúcemu.

Ak je predávajúci platiteľom DPH, cena za predmet zmluvy bude uhradená iba na bankový účet, ktorý je zverejnený v zozname bankových účtov zverejnenom na webovom sídle finančného riaditeľstva. Predávajúci je povinný ihneď písomne informovať kupujúceho o každej zmene tohto bankového účtu. Ak predávajúci, ktorý je platiteľom DPH, nesplní povinnosť podľa § 6 ods. 1, 2 a 3 a § 85kk zákona č. 222/2004 Z. z. o dani z pridanej hodnoty, kupujúci je oprávnený postupovať v zmysle ustanovenia § 69c ods. 1 zákona č. 222/2004 Z. z. o dani z pridanej hodnoty, t. j. uhradiť sumu vo výške DPH alebo jej časť uvedenú vo faktúre predávajúceho na číslo účtu správcu dane vedeného pre predávajúceho podľa § 67 zákona č. 563/2009 Z. z. o správe daní, pričom kupujúci nie je v omeškaní, ak z tohto dôvodu neplní, čo mu ukladá zmluva. Predávajúci v takom prípade nemá nárok na úhradu príslušnej časti faktúry zodpovedajúcej výške DPH, na úroky z omeškania ani akékoľvek iné sankcie súvisiace s neuhradenou príslušnou časťou faktúry.

**Čl. V**

**Zodpovednosť za vady a záručná doba**

1. Predávajúci zodpovedá za to, že predmet zmluvy bude dodaný kompletný, so všetkýmy súčasťami, plne funkčný, v akosti a vyhotovení podľa tejto zmluvy, a že bude mať v čase odovzdania a prevzatia a počas plynutia záručnej doby vlastnosti dohodnuté zmluvnými stranami a stanovené príslušnými všeobecne záväznými právnymi predpismi a technickými normami platnými v SR.
2. V prípade, že predmet zmluvy bude dodaný s vadami, aj keď sa vada stane zjavnou po prechode nebezpečenstva škody na predmete zmluvy, kupujúci je oprávnený uplatniť si nároky z vád predmetu zmluvy v zmysle § 436 až § 441 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“).
3. Za vady, ktoré vznikli alebo vyšli najavo v záručnej dobe, nezodpovedá predávajúci iba vtedy, ak boli preukázateľne zavinené nesprávnym používaním predmetu zmluvy kupujúcim, ktoré predávajúci nezapríčinil.
4. V prípade preukázateľne neodstrániteľnej vady predmetu zmluvy sa predávajúci zaväzuje dodať kupujúcemu náhradný predmet zmluvy zodpovedajúcej kvality.
5. Oznámenie o vadách predmetu zmluvy sa doručuje predávajúcemu elektronickou formou na e-mailovú adresu ...................................... ***(doplní uchádzač)***, pričom musí obsahovať:
6. číslo kúpnej zmluvy,
7. označenie reklamovaného predmetu zmluvy,
8. popis vady alebo popis, akým sa vada predmetu zmluvy prejavuje,
9. kópiu dodacieho listu.
10. Predávajúci sa zaväzuje vyriešiť oprávnenú reklamáciu kupujúceho na vady predmetu zmluvy, dodaného podľa tejto zmluvy, najneskôr do 30 pracovných dní od jej uplatnenia, t. j. odo dňa odoslania oznámenia o vadách predmetu zmluvy elektronickou formou. V prípade nedodržania lehôt je kupujúci oprávnený odstúpiť od zmluvy a uplatniť si náhradu škody voči predávajúcemu podľa platných právnych predpisov. Odstúpenie od zmluvy podľa tohto bodu môže byť aj čiastočné, týkajúce sa len konkrétnej časti predmetu zmluvy, pri ktorom predávajúci nedodržal lehotu na vyriešenie oprávnenej reklamácie.
11. Vyriešením oprávnenej reklamácie kupujúceho sa rozumie oprava reklamovaného predmetu zmluvy alebo výmena reklamovaného predmetu zmluvy, vykazujúceho vady akosti, za bezchybný predmet zmluvy, pričom predávajúci sa zaväzuje zabezpečiť odobratie predmetu zmluvy vykazujúceho vady akosti z miesta plnenia a dodanie bezchybného alebo opraveného predmetu zmluvy na miesto plnenia, vrátane všetkých úkonov spojených s demontážou, znesením, prepravou, opravou, vynáškou a montážou predmetu zmluvy na svoje náklady.
12. Predávajúci prehlasuje, že predmet zmluvy nemá právne vady.
13. Predávajúci poskytuje na predmet zmluvy záruku v trvaní 2 roky odo dňa prevzatia predmetu zmluvy kupujúcim podľa Čl. VI bodu 2. tejto zmluvy.

**Čl. VI**

**Vlastnícke právo a nebezpečenstvo škody na predmete zmluvy**

* 1. Vlastnícke právo k predmetu zmluvy dodanému podľa podmienok dohodnutých v tejto zmluve prechádza na kupujúceho dňom jeho prevzatia zamestnancom kupujúceho oprávneným rokovať vo veciach technických uvedeného v Čl. I tejto zmluvy v mieste plnenia.
  2. Nebezpečenstvo škody na predmete zmluvy dodanému podľa podmienok, dohodnutých v tejto zmluve, prechádza na kupujúceho dňom jeho prevzatia zamestnancom kupujúceho oprávneným rokovať vo veciach technických uvedeného v Čl. I tejto zmluvy v mieste plnenia.

**Čl. VII**

**Sankcie a náhrada škody**

1. V prípade omeškania predávajúceho s dodávkou čo i len časti predmetu zmluvy v lehote dohodnutej v čl. III bod 1. tejto zmluvy je predávajúci povinný zaplatiť kupujúcemu zmluvnú pokutu vo výške 0,5 % z celkovej ceny predmetu zmluvy s DPH za každý aj začatý deň omeškania.
2. V prípade omeškania kupujúceho s úhradou kúpnej ceny v dohodnutej lehote splatnosti je predávajúci oprávnený požadovať zaplatenie úroku z omeškania vo výške podľa Obchodného zákonníka v platnom znení.
3. Zaplatením zmluvnej pokuty alebo úroku z omeškania nie je dotknutý nárok zmluvnej strany na náhradu škody v celom rozsahu, ktorá jej preukázateľne vznikne v dôsledku nesplnenia povinností druhou zmluvnou stranou.
4. Kupujúci má právo na náhradu škody, preukázateľne vzniknutej nesplnením vlastnej daňovej povinnosti predávajúceho, platiteľa DPH, v zmysle § 78 zákona o DPH, a následne uplatnením ručenia za daň voči kupujúcemu v zmysle § 69b tohto zákona. Kupujúci má zároveň právo uplatniť u predávajúceho trovy konania, ktoré mu vzniknú v konaní s príslušným daňovým úradom podľa § 69b zákona o DPHz podania dodatočného daňového priznania k dani z pridanej hodnoty a dodatočného kontrolného výkazu k dani z pridanej hodnoty.
5. Kupujúci je oprávnený jednostranne započítať svoje pohľadávky voči predávajúcemu, ktoré mu vznikli z dôvodu uplatnenia ručenia za daň voči kupujúcemu v zmysle § 69b zákona o DPH, vrátane trov konania, ktoré mu vznikli v konaní s príslušným daňovým úradom a z dôvodu dlžného poistného na zdravotné poistenie.
6. Predávajúci vyhlasuje, že spĺňa podmienky v súlade s § 11 ods. 1 písm. c) zákona o verejnom obstarávaní. V prípade, ak sa toto vyhlásenie ukáže ako nepravdivé, kupujúci je oprávnený od zmluvy odstúpiť, a predávajúci je povinný nahradiť kupujúcemu škodu, ktorá mu tým vznikla.
7. Predávajúci dáva súhlas kupujúcemu na jednostranné započítanie akýchkoľvek splatných aj nesplatných pohľadávok kupujúceho voči všetkým splatným aj nesplatným pohľadávkam predávajúceho (vrátane nároku kupujúceho z titulu zmluvných pokút voči predávajúcemu). Predávajúci nie je oprávnený započítať svoje pohľadávky voči pohľadávkam kupujúceho, bez jeho predchádzajúceho písomného súhlasu.

**Čl. VIII**

**Ukončenie zmluvy**

1. Zmluvné strany sa dohodli, že platnosť tejto zmluvy končí:

a) splnením predmetu zmluvy,

b) písomnou dohodou zmluvných strán,

c) odstúpením podľa § 344 a nasl. Obchodného zákonníka v platnom znení,

d) odstúpením z dôvodov uvedených v tejto zmluve.

1. Kupujúci je oprávnený od tejto zmluvy odstúpiť aj v prípade:
2. ak sa predávajúci stane dlžníkom poistného na zdravotné poistenie, ktoré je povinný v zmysle príslušných právnych predpisov platiť kupujúcemu,
3. ak právnickej osobe predávajúceho bol uložený jeden, alebo viacero trestov, uvedených v § 10 zákone č. 91/2016 Z. z. o trestnej zodpovednosti právnických osôb v znení neskorších predpisov.
4. V prípade odstúpenia zmluva zaniká dňom doručenia oznámenia o odstúpení od zmluvy druhej zmluvnej strane. Odstúpenie musí mať písomnú formu a musia v ňom byť podrobne uvedené dôvody odstúpenia.
5. V prípade predčasného ukončenia zmluvy si zmluvné strany vysporiadajú všetky, a to aj finančné záväzky, prevzaté na základe zmluvy.

**Čl. IX**

**Osobitné protikorupčné ustanovenia**

1. Zmluvné strany sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto zmluvy, ktoré by spôsobilo, že by zmluvné strany alebo osoby ovládané zmluvnými stranami porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy.
2. Zmluvné strany sa zaväzujú, že neponúknu, neposkytnú, ani sa nezaviažu poskytnúť žiadnemu zamestnancovi, zástupcovi alebo tretej strane konajúcej v mene druhej zmluvnej strany, a rovnako neprijmú, ani sa nezaviažu prijať od žiadneho zamestnanca, zástupcu alebo tretej strany konajúcej v mene druhej zmluvnej strany žiadny dar, ani inú výhodu, či už peňažnú alebo inú, v súvislosti s dojednávaním, uzatváraním alebo plnením tejto zmluvy v rozpore s Etickým kódexom Všeobecnej zdravotnej poisťovne, a.s.
3. Zmluvné strany sa zaväzujú bezodkladne informovať druhú zmluvnú stranu, pokiaľ si budú vedomé alebo budú mať konkrétne podozrenie na korupciu pri dojednávaní, uzatváraní alebo pri plnení tejto zmluvy.
4. V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto zmluvy je poskytnutý zmluvnej strane alebo zástupcovi zmluvnej strany v rozpore s týmto článkom zmluvy, môže zmluvná strana od tejto zmluvy odstúpiť.

5. Zmluvné strany sa zaväzujú dodržiavať apolitickosť vo vzájomnom postupe pri uzatváraní zmluvy azákladné morálne a etické hodnoty ustanovené v obsahu Etického kódexu Všeobecnej zdravotnej poisťovne, a.s. V prípade nedodržiavania stanovených apolitických, morálnych a etických hodnôt je zmluvná strana oprávnená od tejto zmluvy odstúpiť.

**Čl. X**

**Osobitné ustanovenia**

1. Predávajúci je oprávnený plniť predmet zmluvy aj prostredníctvom subdodávateľov, ktorí musia spĺňať podmienky pre plnenie predmetu tejto zmluvy, týkajúce sa osobného postavenia v rozsahu, v akom bolo ich splnenie vyžadované od predávajúceho a neexistujú u nich dôvody na vylúčenie podľa § 40 ods. 6 písm. a) až g) a ods. 7 a ods. 8 zákona o verejnom obstarávaní, v súlade s § 41 zákona o verejnom obstarávaní. V prípade plnenia predmetu zmluvy alebo jeho častí prostredníctvom subdodávateľov zodpovedá predávajúci kupujúcemu tak, ako keby predmet zmluvy alebo jeho časti plnil sám. Kupujúci je oprávnený od tejto zmluvy odstúpiť, ak zistí, že predávajúci zabezpečuje plnenie predmetu zmluvy alebo časti predmetu zmluvy prostredníctvom subdodávateľa, ktorý nespĺňa podmienky podľa § 41 zákona o verejnom obstarávaní, čím nie je dotknutý nárok kupujúceho na náhradu škody z tohto dôvodu vzniknutej. Zoznam subdodávateľov je uvedený v prílohe č. 3 tejto zmluvy.
2. V prípade, že niektorý zo subdodávateľov nie je v okamihu podpísania tejto zmluvy známy a vstúpi do procesu v priebehu plnenia predmetu zmluvy alebo časti predmetu zmluvy, resp. sa zmení niektorý zo subdodávateľov počas plnenia predmetu zmluvy alebo časti predmetu zmluvy, musí byť tento subdodávateľ odsúhlasený zmluvnými stranami formou písomného dodatku k tejto zmluve. O vstupe alebo zmene subdodávateľa je predávajúci povinný bezodkladne informovať kupujúceho – najneskôr do 7 kalendárnych dní pred účinnosťou zmeny, pričom súčasťou oznámenia musí byť aj čestné vyhlásenie, že subdodávateľ, ktorého sa zmena týka, spĺňa podmienky pre plnenie predmetu zmluvy alebo časti predmetu zmluvy ustanovené zákonom o verejnom obstarávaní. Ak predávajúci tento záväzok nedodrží, považuje sa to za závažné porušenie zmluvných podmienok a predávajúci je povinný zaplatiť kupujúcemu zmluvnú pokutu vo výške 20 % z celkovej ceny za plnenie predmetu zmluvy s DPH uvedenej v čl. IV bod 1. tejto zmluvy.
3. Predávajúci nie je oprávnený postúpiť akékoľvek práva a pohľadávky vyplývajúce z tejto zmluvy na tretie osoby bez predchádzajúceho písomného súhlasu kupujúceho. Právny úkon, ktorým budú práva a pohľadávky postúpené v rozpore s týmto bodom, bude neplatný.
4. Zmluvné strany sa dohodli, že písomnosti podľa tejto zmluvy sa doručujú osobne, poštou, kuriérskou službou alebo e-mailom. Písomnosti doručované poštou a kuriérskou službou sa doručujú na adresu sídla zmluvných strán, uvedenú v Čl. I tejto zmluvy. Každá zo zmluvných strán je povinná písomne informovať druhú zmluvnú stranu o akejkoľvek zmene adresy, e-mailu, alebo kontaktných údajov. Písomnosti doručované osobne sa považujú za doručené v deň ich prevzatia, alebo dňom kedy adresát odoprel prevziať zásielku. Písomnosti doručované poštou alebo kuriérskou službou sa považujú za doručené v deň prevzatia zásielky adresátom, alebo v deň keď sa zásielka vrátila odosielateľovi späť ako nedoručená, aj keď sa o nej adresát nedozvedel. Písomnosti doručované prostredníctvom e-mailu sa považujú za doručené nasledujúci pracovný deň po ich odoslaní na e-mailovú adresu druhej zmluvnej strany.
5. Na doručovanie písomností týkajúcich sa vzniku, zmeny alebo zániku zmluvy, akéhokoľvek porušenia zmluvy sa nepoužije e-mail.
6. Písomnosti a komunikácia medzi zmluvnými stranami týkajúca sa tejto zmluvy bude prebiehať v slovenskom jazyku, vrátane vystavovania účtovných dokladov a ich príloh, pričom všetky oznámenia s právnym alebo zmluvným účinkom sa budú posielať druhej zmluvnej strane na jej adresu uvedenú v záhlaví tejto zmluvy, na jej dodatočne písomne oznámenú adresu alebo na adresu evidovanú v Obchodnom alebo inom registri.

**Čl. XI**

**Ochrana osobných údajov**

Pri plnení tejto zmluvy nebudú spracúvané osobné údaje. Ak pri plnení predmetu zmluvy dôjde k náhodnému kontaktu s osobnými údajmi, je predávajúci a jeho subdodávatelia povinný dodržiavať ustanovenia Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov v konsolidovanom znení a zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.

**Čl. XII**

**Záverečné ustanovenia**

1. Táto zmluva nadobúda platnosť dňom jej podpísania zástupcami obidvoch zmluvných strán a účinnosť dňom nasledujúcom po dni jej zverejnenia v Centrálnom registri zmlúv v zmysle § 47a zákona č. 40/1964 Zb. Občiansky zákonník v znení neskorších predpisov.
2. Zmeny a doplnky tejto zmluvy je možné uskutočniť len na základe dohody zmluvných strán, formou písomného dodatku, podpísaného oprávnenými zástupcami obidvoch zmluvných strán.
3. Zmluvné strany sa dohodli, že akékoľvek spory a nároky, vyplývajúce z tejto zmluvy alebo s ňou súvisiace, sa budú riešiť predovšetkým rokovaním a dohodou zmluvných strán v dobrej viere a s dobrým úmyslom. V prípade, že sa týmto spôsobom nepodarí zmluvným stranám dosiahnuť dohodu, obrátia sa s návrhom na vyriešenie na príslušný súd.
4. Zmluva je vyhotovená v piatich rovnopisoch, každý z nich má platnosť originálu, z ktorých tri sú určené pre kupujúceho a dva pre predávajúceho.
5. Zmluvné strany vyhlasujú, že si zmluvu prečítali, jej obsahu porozumeli a na znak súhlasu ju podpisujú.
6. Neoddeliteľnou súčasťou zmluvy je:

Príloha č. 1: Technická špecifikácia

Príloha č. 2: Cenová špecifikácia

Príloha č. 3: Zoznam subdodávateľov

Za kupujúceho: Za predávajúceho:

V Bratislave dňa............... V ................. dňa..............

......................................... .............................................

Ing. Richard Strapko

predseda predstavenstva

Všeobecná zdravotná poisťovňa, a.s.

............................................................

MUDr. Beata Havelková, MPH, MBA

podpredsedníčka predstavenstva

Všeobecná zdravotná poisťovňa, a.s.

Príloha č.1

**Technická špecifikácia**

Minimálne technické a výkonnostné parametre analyztátorov ľudského tela:

* Metóda merania:
* segmentálna multifrekvenčná bioelektrická impedancia (metóda DSM-BIA),
* simultánna multifrekvenčná bioelektrická impedancia (metóda SMF-BIA)
* Výstupy analýz:
* Zloženie tela: celková voda, voda vnútrobunková, voda mimobunková, bielkoviny, minerálne látky, hmotnosť tuku, hmotnosť
* Analýza obezity: BMI, percento tuku
* Analýza sval- tuk: hmotnosť, hmotnosť kostrových svalov, hmotnosť tuku
* Segmentálna analýza svaloviny (pravá ruka, ľavá ruka, trup, ľavá noha, pravá noha)
* Segmentálna analýza tuku (pravá ruka, ľavá ruka, trup, ľavá noha, pravá noha)
* Kontrola hmotnosti: odporúčaná hmotnosť, kontrola tukov a svalov
* Skúmané parametre: bazálny metabolizmus, bazálny metabolický vek, WHR index, viscelárny tuk v cm²
* Grafové vyhodnotenie histórie
* Display: farebný, dotykový, min. 7 palcový LCD
* Hlasová navigácia: akustická signalizácia pri prebiehaní analýzy, pri dokončení analýzy a pri úspešnom uložení dát ,
* Možnosť uloženia nameraných hodnôt v zariadení a možnosť pripojenia zariadenia k PC a ukladanie nameraných hodnôt v počítači
* Príslušenstvo: Výškomer (BSM 370), tlakomer (BPBIO320), termotlačiareň, SD 400
* Grafové vyhodnotenie histórie
* Prenos dát: možnosť tlače nameraných hodnôt na pripojenú tlačiareň
* Logo a kontaktné údaje na výstupnom liste
* Prístroj musí byť ľahko prenosný
* Váha prístroja: max. 15 kg
* Rozsah meranej hmotnosti min. od 10 kg do 250 kg
* Rozmer 356 šírka × 796 dĺžka × 995 výška: mm
* Rozsah výšky 95 – 220 cm
* Rozsah veku 3-99 rokov
* Menu stroja v slovenskom jazyku
* Manuál v slovenskom jazyku.

Príloha č. 2

**Cenová špecifikácia**

|  |  |  |  |  |  |  |
| --- | --- | --- | --- | --- | --- | --- |
| **č. p.** | **Popis položky** | **m.j.** | **počet** | **Jednotková cena bez DPH** | **Cena celkom bez DPH** | **Cena celkom  s 20 % DPH** |
|
| 1 | Analyzátor ľudského tela | ks | 5 |  |  |  |
| 2 | Kompatibilná tlačiareň | ks | 5 |  |  |  |
| 3 | Toner do tlačiarne | ks | 5 |  |  |  |
| 4 | Komplet software na vyhodnotenie meraní | ks | 5 |  |  |  |
| 5 | Licencia | ks | 5 |  |  |  |
| 6 | Kufor | ks | 5 |  |  |  |
| 7 | Kontrola a kalibrácia 1x za 36 mesiacov/zariadenie | ks | 5 |  |  |  |
| 8 | Doprava, montáž, inštalácia a zaškolenie zamestnancov | sub | 1 |  |  |  |
| **CELKOVÁ CENA BEZ DPH** | |  |  |  | **0,00 €** | |
| **20 % DPH** | |  |  |  | **0,00 €** | |
| **CELKOVÁ CENA S DPH** | |  |  |  | **0,00 €** | |

Vo vyššie uvedených cenách sú zahrnuté všetky náklady potrebné na dodanie v určenom mieste plnenia a aj súvisiace práce s plnením zmluvy, teda činnosti spojené so zabezpečením celého predmetu zmluvy v určenom mieste realizácie.

V prípade, ak niektorá z položiek uvedených v tabuľke nie je ocenená, platí že neocenené položky sú už zahrnuté v ostatných položkách.

V prípade, že predávajúci nie je platiteľom DPH, uvedie len jednotkovú cenu bez DPH, cenu celkom s DPH a informáciu, že nie je platiteľom DPH.

Príloha č. 3

**Zoznam subdodávateľov**

Obchodné meno: ................................

Adresa sídla: ......................................................

I. \*Zabezpečenie predmetu zmluvy „**Analyzátor ľudského tela“**, vyhlásenej podľa zákona o verejnom obstarávaní, vo veci ktorej je uzatvorená **Kúpna zmluva**, budeme plniť prostredníctvom týchto subdodávateľov:

1. Obchodné meno subdodávateľa uvedené v Obchodnom, resp. Živnostenskom registri:

Adresa sídla, resp. miesto podnikania, uvedené v Obchodnom, resp. Živnostenskom registri:

IČO subdodávateľa:

Meno, priezvisko, adresa pobytu a dátum narodenia osoby, oprávnenej konať za subdodávateľa:

Percentuálny podiel subdodávky: % z celkovej ceny predmetu zmluvy bez DPH

Stručný opis zmluvy, ktorá bude predmetom subdodávky:

Čestne vyhlasujem, že subdodávateľ spĺňa podmienky pre plnenie predmetu tejto zmluvy, týkajúce sa osobného postavenia v rozsahu, v akom bolo ich splnenie vyžadované od dodávateľa a neexistujú u neho dôvody na vylúčenie podľa § 40 ods. 6 písm. a) až g) a ods. 7 a ods. 8 zákona o verejnom obstarávaní, v súlade s § 41 zákona o verejnom obstarávaní.

Čestne vyhlasujem, že subdodávateľ je/nie je\* partnerom verejného sektora a je/nie je\* zapísaný v registri partnerov verejného sektora podľa zákona o registri partnerov verejného sektora.

***(text bodu 1 použiť opakovane podľa počtu subdodávateľov)***

II. \*Zabezpečenie uvedeného predmetu zmluvy nebudeme plniť prostredníctvom subdodávateľov.

..............................

***(meno, priezvisko, podpis predávajúceho)***

V ........................., dňa ...................

\* zakrúžkovať bod I. alebo bod II. a v prípade zakrúžkovania bodu I. uviesť správne informácie v čestnom vyhlásení v bode I.